Цхьа ши-кхо минот яьлла хир яра, Бойсакъар меллаша пайтонара схьа а эцна, улло к1еда кегий г1айбеш дохкуш вертана юкъа хьарчийра. И ларча къевллина тоьллачу динан таьлсашчу шина а г1ор нисъеш д1айихкира. «Г1алг1азакхийн» духар т1ехь долу и жима тоба готтачу новкъа Теркаца йолчу хьуьнах юьйлира. Эскран тоба Эвтара дукъ т1ехула Гуьна эвла йистте а еана, Веданхойн хьуьнах йоьлча, хьалхабевллачу обаргаша, ха деш болчу нохчашка а, суьйлашка а хаам бора герзаш ма тохалаш, казакаш вай долчу хьошалг1а бог1уш бу шуна бохуш. Эвтархойн Ахьмад гучуваьлча, и бакъ дуй масарна а хаьара. Шайн ц1еххьана операцехь аьтту баларна, т1ера духар хуьйцуш 1ен хан яцара Эвтархойн Ахьмадан отрядан я и оьшуш а дацара. Уьш сихбелла бог1ура имаме кхаъ баккха.